乙卯仲春丁奠畢作素王頌一首呈承祭之士頌曰
作者：趙汝騰
朝代：宋

paragraphs: 於穆素王，天縱將聖。
小用于魯，振挈綱領。
萊兵面却，齊人退聽。
三都隳姦，兩觀鋤佞。
市無飾賈，朝無亂政。
少壯悉遜，道塗不競。
曲阜大治，諸侯交儆。
女樂間之，可以出迸。
俟膰不至，于衛之境。
留不暖席，去復俄頃。
幾圍于匡，幸釋以甯。
歸主蘧瑗，耻居次乘。
彷徨過宋，流離在鄭。
魋惡習禮，木不留影。
立郭東門，纍然誰省。
在陳徘徊，弗授寸柄。
河水洋洋，不渡者命。
蒲盟止兵，蔡懼設穽。
楚尼書社，彼哉讒勝。
轍環靡歸，不容何病。
十有四年，魯復來聘。
亦莫果用，六經是訂。
易繫禮編，詩刪書定。
私淑三千，弦歌雩詠。
維持太極，與天地並。
賢於堯舜，功用之盛。
專饗南面，此感彼應。
籩豆牲牢，庭燎輝映。
萬有千載，垂于祀令。
承祭儒紳，孰敢不敬。
何以事之，存心養性。